Прокредит Банк- ЦУ - Обществени сгради с бизнес предназначение - СГРАДА НА ГОДИНАТА 2009
2009 / Всички категории / Обществени сгради с бизнес предназначение
Прокредит Банк- ЦУ
Прокредит Пропъртийз ЕАД
"Платиканова и партньори" ООД, арх.Ива Платиканова, арх.Саша Бресковска, арх.Тодор Обрешков
гр.София, бул. "Тодор Александров" №26
Сградата на новия централен офис на ПроКредит Банк (България) АД е разположена на бул. Тодор Александров, до кръстовището с ул. Опълченска, едно изключително оживено и комуникативно място. В непосредствена близост се намират Метро станция, спирки на градския транспорт, търговски център Mall of Sofia.
СИЛУЕТ НА СГРАДАТА
Фасадите пластично изявяват конструкцията на сградата и функционалната планова схема на отделните етажи, като в голямата си част са остъклени. Изразително изпъкващи успоредни плътни стени, облицовани със сив грубо обработен гранит, подчертават стъпаловидния силует на банката по булеварда. С цел да бъде подчертана корпоративната идентичност, две плътни фасадни стени са с ярко червени етернитови плоскости – основен цвят, определящ корпоративната визия на Procredit Bank. Останалите плътни части по двете фасади са облицовани с антрацитово черен естествен камък. Ивиците пред етажните плочи през едно ниво са облицовани с декоративни жалузи от алуминий.
Централният вход въвежда в представително фоайе с рецепция и асансьори, а оттам се преминава в банков салон и касова зала. Определяща за архитектурния облик тук е височината на пространството – оттук започва атриум през 8 нива нагоре, остъклен към ул. Шар Планина и завършващ с горно осветление.
За нуждите на банката сградата е проектирана с 3 сутерена /паркинг/, партер, 10 надземни етажа и 11-ти етаж в отстъп, всички заедно на площ от 8556.36 м2.
От 1 – 5 етаж, както и на 7 етаж, около атриумната галерия са разположени работни помещения и заседателни зали. На 6 етаж са кабинетите на Изпълнителните Директори и заседателна зала.
Свободно стоящи еднораменни стълби и мостчета в основното атриумно пространство свързват галериите на всички етажи от партера до 7 ет. Стълбите създават ажурна преграда визуално разделяща етажните фоайета от атриума.
8 и 9 етаж се издигат над атриума и са заети от работни помещения и заседателна зала за всеки етаж. 10 етаж е зает от голяма многофункционална зала за 120 души, оборудвана с модерна презентационна техника.
На всички етажи са предвидени обширни асансьорни фоайета, тоалетни и обслужващи помещения – за ИТ оборудване, кухненски офиси и за инсталационни цели.
Отстъпилият назад от основната фасадна повърхност към булеварда най-горен 11 етаж с широка, озеленена покривна тераса на изток и юг и чудесен изглед отвисоко е обособен като кафене, обслужващо служителите, постоянните клиенти на банката и многофункционалната зала. Плоските покриви на стъпаловидно издигащите се обеми са използваеми озеленени тераси, предназначени за отдих на служителите.
Климатизация се осъществява на базата на “фан-койли”, които се захранват от четиритръбна лъчева разпределителна мрежа, изпълнена от стоманени тръби. Топлозахранването е от абонатна станция, а студозахранването – от чилър.
Внедрена е система за управление на сградата (BMS) осъществяваща мониторинг, контрол и управление на инсталациите в сградата. BMS обединява контрола върху климатичните, вентилационните и отоплителни инсталации, осветлението, енергийния мениджмънт, системи за достъп и пожароизвестяване, осигурявайки по-висока ефективност в използването на енергийните ресурси. BMS управлява следните системи в сградата: климатизация на сървърни помещения, вентилационни системи (вентилация офиси и заседателна зала; вентилация подземни гаражи; свръхналягане стълбищни клетки; вентилация санитарни възли), охладителни и отоплителни системи, противопожарна защита, UPS /непрекъсваемо електрическо захранване/, ел.табла ниско напрежение, осветление, СОТ, асансьори, снеготопене на тераси и стъклен покрив, пожарогасене.
Сградата е изцяло достъпна за хора с увреждания.
Осигурени са два независими евакуационни изхода от всяко ниво в сградата - основното стълбище с повишено налягане и външна открита стоманена стълба към задния двор.
В сутерена е предвидена спринклерна инсталация. Цялата сграда има система за автоматично пожароизвестяване. По контура на атриума от партера до 7 етаж са поставени дренчерни водни завеси, изолиращи отделните етажи един от друг от разпространение на дима по евакуационните пътища.
На всеки един от етажите са представени група от държави, където ПроКредит Банк осъществява своята дейност. Освен общодостъпната информация за всяка една от презентираните страни, ще бъдат изложени характерни музикални инструменти, картини, маски, килими и рогозки, носии, керамика, посуда, изделия за бита, фотоси, книги и много други, представящи бита и културата им. В резултат на това нестандартно решение се постига усещане за „Света на Прокредит” – необикновени неща за обикновени хора.
• 3-ти етаж (.pdf)